Document ID: 32000D0585

Odločba Komisije
z dne 7. septembra 2000
o določitvi pogojev v zvezi z zdravstvenim varstvom živali in javnim zdravjem ter veterinarskih spričeval za uvoz mesa divjadi, gojene divjadi in mesa zajcev iz tretjih držav ter o razveljavitvi odločb Komisije 97/217/ES, 97/218/ES, 97/219/ES in 97/220/ES
(notificirano pod dokumentarno številko K(2000) 2492)
(Besedilo velja za EGP)
(2000/585/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/494/EGS z dne 26. junija 1991 o pogojih zdravstvenega varstva živali, ki urejajo trgovanje s svežim perutninskim mesom znotraj Skupnosti in uvoz tega iz tretjih držav [1], kakor je bila spremenjena z Direktivo 1999/89/ES [2], in zlasti členov 11, 12 in 14 Direktive,
ob upoštevanju Direktive Sveta 92/118/EGS z dne 17. decembra 1992 o zahtevah zdravstvenega varstva živali in javno zdravstvenega varstva, ki urejajo trgovino in uvoz v Skupnost proizvodov, za katere ne veljajo navedene zahteve, določene v posebnih pravilih Skupnosti iz poglavja I Priloge A Direktive 89/662/EGS, glede patogenov pa iz Direktive 90/425/EGS [3], kakor je bila nazadnje spremenjena z Direktivo 97/79/ES [4], in zlasti člena 10 Direktive,
ob upoštevanju Direktive Sveta 92/45/EGS z dne 16. junija 1992 o javno zdravstvenih problemih in problemih zdravstvenega varstva živali v zvezi z uplenitvijo divjadi in dajanjem na trg mesa divjadi [5], kakor je bila nazadnje spremenjena z Direktivo 97/79/ES, in zlasti člena 16(2)(c) in (3) Direktive,
ob upoštevanju naslednjega:
(1) Odločba Komisije 97/217/ES [6], kakor je bila nazadnje spremenjena z Odločbo 2000/161/ES [7], vzpostavlja skupine tretjih držav, ki so sposobne uporabljati veterinarska spričevala pri uvozu mesa divjadi, mesa gojene divjadi in mesa zajcev iz tretjih držav.
(2) Odločba Komisije 97/218/ES [8] določa pogoje v zvezi z zdravstvenim varstvom živali in javnim zdravjem ter veterinarska spričevala za uvoz mesa gojene divjadi in mesa zajcev iz tretjih držav.
(3) Odločba Komisije 97/219/ES [9], kakor je bila nazadnje spremenjena z Odločbo 2000/162/ES [10], določa pogoje v zvezi z zdravstvenim varstvom živali in javnim zdravjem ter veterinarska spričevala za uvoz mesa gojene divjadi in mesa zajcev iz tretjih držav.
(4) Odločba Komisije 97/220/ES [11] določa pogoje v zvezi z zdravstvenim varstvom živali in javnim zdravjem ter veterinarska spričevala za uvoz mesa divjih prašičev iz tretjih držav.
(5) Šteje se, da je za lažje iskanje in preglednost predpisov Skupnosti ter za posodobljenje pogojev v zvezi z zdravstvenim varstvom živali in javnim zdravjem ter veterinarskih spričeval za uvoz mesa divjadi in gojene divjadi in mesa zajcev iz tretjih držav treba pripraviti eno samo odločbo; zato je treba razveljaviti odločbe Komisije 97/217/ES, 97/218/ES, 97/219/ES in 97/220/ES.
(6) Ker se mora uvesti nov režim izdajanja spričeval za zadevne države izvoznice, je treba predvideti določeno obdobje za njegovo izvedbo.
(7) Ta odločba se bo pregledala glede na nov razvoj zdravstvenega statusa živali na ozemljih porekla ter zlasti v okviru uporabe sporazumov med Skupnostjo in tretjimi državami o zadevah, zajetih s to odločbo, posebno kar zadeva člen 5 Sporazuma med Evropsko skupnostjo in Vlado Kanade o zdravstvenih ukrepih za zaščito zdravja ljudi in živali v zvezi s trgovino z živimi živalmi in živalskimi proizvodi ter člen 6 Sporazuma med Evropsko skupnostjo in Združenimi državami Amerike o zdravstvenih ukrepih za zaščito zdravja ljudi in živali v trgovini z živimi živalmi in živalskimi proizvodi.
(8) Ukrepi, predvideni s to odločbo, so v skladu z mnenjem Stalnega veterinarskega odbora -
SPREJELA NASLEDNJO ODLOČBO:
Člen 1
V tej odločbi izraz "gojene divje ptice" pomeni prepelice, golobe, fazane, jerebice in vse druge gojene divje ptice. Ne zajema pa perutnine, puranov, pegatk, rac, gosi in ratitov.
Člen 2
1. Države članice dovolijo uvoz naslednjih kategorij svežega mesa:
- meso z izjemo drobovine divjih parkljarjev, razen divjih prašičev,
- meso gojenih divjih parkljarjev razen gojenih divjih prašičev,
- meso razen drobovine divjih prašičev,
- meso gojenih divjih prašičev,
- meso gojenih divjih ptic z izjemo drobovine, razen pri neoskubenih in neevisceriranih gojenih pticah,
- meso gojenih divjih ptic,
- meso razen drobovine divjih kopitarjev, opredeljeno kot meso zeber,
- meso divjih leporidov, opredeljeno kot meso kuncev in zajcev, z izjemo drobovine, razen pri neizkoženih in neevisceriranih leporidih,
- meso gojenih kuncev,
- meso z izjemo drobovine divjih kopenskih sesalcev, razen divjih kopitarjev in leporidov,
in ki izvirajo z ozemelj, določenih v Prilogi I, če so v skladu s pogoji iz ustreznega zdravstvenega spričevala, prikazanega v Prilogi III, kakor je predvideno v Prilogi II k tej odločbi.
2. Države članice dovolijo uvoz na svoje ozemlje mesa divjadi in gojene divjadi ter mesa zajcev iz države porekla na podlagi posebnih pogojev, zahtevanih v Prilogi II in opisanih v Prilogi IV. Te posebne pogoje mora država izvoznica navesti v delu V vsakega vzorca spričevala, določenega v Prilogi III.
Člen 3
Ta odločba začne veljati šestdeseti dan po objavi v Uradnem listu Evropskih skupnosti.
Člen 4
1. Odločbe Komisije 97/217/ES, 97/218/ES, 97/219/ES in 97/220/ES se razveljavijo na dan, ko začne veljati ta odločba, kakor je navedeno v členu 3.
2. Države članice dovolijo uvoz svežega mesa iz te odločbe, ki je proizvedeno in certificirano v skladu z zahtevami odločb Komisije 97/217/ES, 97/218/ES, 97/219/ES in 97/220/ES v obdobju 35 dni po datumu iz člena 3.
Člen 5
Ta odločba je naslovljena na države članice.
V Bruslju, 7. septembra 2000

Labels: 3
17
5